b"\n_START_ARTICLE_\nCap\xc3\xb3 reial\n_START_SECTION_\nDescripci\xc3\xb3\n_START_PARAGRAPH_\nEs tracta d'un ocell de 55-65 cent\xc3\xadmetres de llarg i una envergadura de 88 a 105 cent\xc3\xadmetres, amb el coll i les potes llargues._NEWLINE_El seu plomatge \xc3\xa9s fosc, entre marron\xc3\xb3s i porpra, amb reflexos d'una tonalitat verdosa a les ales. Varia entre l'hivern, l'estiu i el per\xc3\xadode nupcial._NEWLINE_El bec \xc3\xa9s caracter\xc3\xadsticament llarg i recorbat._NEWLINE_El seu h\xc3\xa0bitat natural s\xc3\xb3n les zones humides i c\xc3\xa0lides, principalment litorals. Nidifica en els arbres o els canyissars, formant col\xc3\xb2nies o al costat d'agrons, becplaners i corbs marins._NEWLINE_La femella pon tres o quatre ous, de color blau gris, en una posta anual. La incubaci\xc3\xb3 dura de tres a quatre setmanes._NEWLINE_S'alimenta principalment de peixos i granotes, tot i que la seva dieta pot incloure insectes i crustacis.\n_START_SECTION_\nDistribuci\xc3\xb3\n_START_PARAGRAPH_\nEl cap\xc3\xb3 reial \xc3\xa9s l'ibis m\xc3\xa9s est\xc3\xa8s sobre la superf\xc3\xadcie terrestre, que es troba de de manera esparsa a les regions c\xc3\xa0lides d'\xc3\x80frica, Europa, \xc3\x80sia, Austr\xc3\xa0lia i les costes atl\xc3\xa0ntiques i caribenyes d'Am\xc3\xa8rica. Hom considera que \xc3\xa9s originari del vell continent i que no fou fins al segle XIX que migr\xc3\xa0 fins a les costes septentrionals de Sud-am\xc3\xa8rica, i d'all\xc3\xa0 fins a les costes de Carolina del Nord._NEWLINE_A Catalunya, es considerava el 2010 com a nidificant recent al delta de l'Ebre i com a esp\xc3\xa8cie en estat de conservaci\xc3\xb3 vulnerable, amb una poblaci\xc3\xb3 de 23 parelles, per\xc3\xb2 ha augmentat espectacularment en els darrers 15 anys, i el 2015 ha passat de 200 a m\xc3\xa9s de 2.000 exemplars, cosa en part afavorida pel fet que \xc3\xa9s una au que ha incorporat el cargol poma tacat, molt freq\xc3\xbcent al delta, a la seva dieta._NEWLINE_Se n'ha observat freq\xc3\xbcentment als aiguamolls de l'Empord\xc3\xa0 i al delta del Llobregat, i m\xc3\xa9s puntualment al Baix Ter, a l'estany de Sils, a la desembocadura de la Tordera, a la Torre d'en Dol\xc3\xa7a (Vila-seca) i fins i tot a Bellcaire d'Urgell.\n_START_SECTION_\nTaxonomia\n_START_PARAGRAPH_\nTradicionalment, el cap\xc3\xb3 reial, juntament amb la resta d'ibis i becplaners que formen la fam\xc3\xadlia dels Threskiornithidae, ha estat incl\xc3\xb2s dins l'ordre dels ciconiiformes, i que enclou ocells de llargs becs i potes. Aix\xc3\xb2 no obstant, diversos estudis gen\xc3\xa8tics apunten que aquesta fam\xc3\xadlia pertany a l'ordre dels pelecaniformes. Per ra\xc3\xb3 d'aquestes investigacions, el Congr\xc3\xa9s Internacional d'Ornitologia ha incl\xc3\xb2s la fam\xc3\xadlia del cap\xc3\xb3 reial dins l'ordre dels pelecaniformes."